**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky v znení nariadenia vlády Slovenskej republiky č. 43/2013 Z. z.  (ďalej len „nariadenie vlády“) predkladá ako iniciatívny návrh.

Vzhľadom na skutočnosť, že Európska komisia (ďalej len „Komisia“) prijala Usmernenia o regionálnej štátnej pomoci na roky 2014 – 2020 (Ú. v. EÚ C 209, 23. 7. 2013) podľa bodu 178 citovaných usmernení, každý členský štát by mal notifikovať Komisii jedinú mapu regionálnej pomoci platnú od 1. júla 2014 do 31. decembra 2020.

Slovenská republika notifikovala mapu regionálnej pomoci na obdobie od 1. júla 2014 do 31. decembra 2020, v ktorej sa určuje maximálna intenzita pomoci, ktorá sa vzťahuje na každý z regiónov určených ako oprávnené na regionálnu pomoc v súlade s podmienkami stanovenými v usmerneniach o regionálnej štátnej pomoci na roky 2014-2020.

Podľa výnimky uvedenej v článku 107 ods. 3 písm. a) Zmluvy o fungovaní Európskej únie na čerpanie investičnej pomoci do 31. decembra 2020 sú oprávnené tri zo štyroch slovenských regiónov NUTS 2: východné Slovensko, stredné Slovensko a západné Slovensko.

Maximálna intenzita investičnej pomoci a výška investičnej pomoci podľa formy investičnej pomoci a miery evidovanej nezamestnanosti v okresoch podľa jednotlivých regiónov Slovenskej republiky sú v návrhu nariadenia vlády upravené diferencovane, podľa odvetvia a regiónu, pri zachovaní princípu vyššej miery pomoci investičným zámerom v regiónoch s mierou nezamestnanosti vyššou ako 135 % priemernej miery nezamestnanosti Slovenskej republiky pri zachovaní maximálnej intenzity podľa mapy regionálnej pomoci na roky 2014 -2020.

Investičnú pomoc sa navrhuje prioritne poskytovať vo forme úľavy na dani z príjmov.

Navrhovaná právna úprava bude mať negatívny vplyv na rozpočet verejnej správy, nebude mať vplyv na podnikateľské prostredie, životné prostredie, informatizáciu spoločnosti a nebude mať ani sociálne vplyvy.

Predložený návrh nariadenia vlády je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Materiál nebude predmetom vnútrokomunitárneho pripomienkového konania.

Materiál bol predmetom medzirezortného pripomienkového konania, ktorého výsledky sú uvedené v prílohe a na rokovanie Legislatívnej rady vlády Slovenskej republiky sa predkladá bez rozporov.